b'\n_START_ARTICLE_\nMirja Rutanen\n_START_PARAGRAPH_\nMirja Tuulikki Rutanen (o.s. Paavola; 25. hein\xc3\xa4kuuta 1929 Tampere \xe2\x80\x93 10. syyskuuta 2008 Helsinki) oli suomalainen kauno- ja tietokirjallisuuden suomentaja._NEWLINE_Rutanen opiskeli Helsingin yliopistossa romaanista filologiaa, taidehistoriaa sek\xc3\xa4 psykologiaa; koulutukseltaan h\xc3\xa4n oli filosofian kandidaatti (1952). H\xc3\xa4n toimi lehtialalla, ennen kuin ryhtyi suomentajaksi._NEWLINE_Rutanen suomensi erityisesti sosiologian, psykologian ja psykoterapian alan kirjallisuutta, muun muassa Sigmund Freudin teoksia. H\xc3\xa4n suomensi my\xc3\xb6s kaunokirjallisuutta ja lastenkirjallisuutta._NEWLINE_Mirja Rutanen oli professori Martti Paavolan tyt\xc3\xa4r, ja h\xc3\xa4nen aviopuolisonsa oli tietokirjailija-psykologi Erkki Rutanen vuodesta 1954. Perheeseen syntyi kolme tyt\xc3\xa4rt\xc3\xa4.'